Document ID: /roh_data/filtered/fineweb-2-filterrobots_roh.jsonl.gz/28280

Violenza sexuala
Essas Vus victima d'in act da violenza sexuala? L'agid a victimas As gida a surmuntar quest'experientscha traumatica. Ella As infurmescha davart Voss dretgs e procura per ulteriur agid.
Violenza sexuala u explotaziun sexuala vul dir ch'ina persuna sa stimulescha u sa satisfa sexualmain cunter la voluntad d'ina autra persuna. Violenza sexuala è ina moda da cumportament sexuala che surpassa ils limits, uschia ch'il cunfin intim da la persuna pertutgada na vegn betg respectà. Quai vala era, sch'ina persuna vegn sfurzada cun violenza u smanatschas d'acceptar acts sexuals.
Exempels per violenza sexuala pon esser:
- mulestas sexualas u agressiuns sexualas en il spazi public, al plaz da lavur ubain a chasa
- abus sexual en l'uffanza
- abus da l'integritad sexuala u violaziun
- mutilaziun genitala feminina
Essas Vus victima da violenza sexuala? Na savais Vus betg co proceder ussa? Na savais Vus betg a tgi As drizzar u cun tgi discurrer sur da quai ch'è succedì? U è ina persuna che stat datiers a Vus victima da violenza sexuala e Vus vulais gidar? Alura As drizzai a l'agid a victimas.
Tge po l'agid a victimas far per Vus?
Las persunas dal fatg da l'agid a victimas pon per exempel far il suandant per Vus:
- Ellas taidlan per che Vus possias raquintar tge ch'è succedì cun Vus.
- Ellas As gidan a surmuntar l'experientscha traumatica.
- Ellas As infurmeschan davart Voss dretgs.
- Ellas As gidan a decider co cuntinuar, per exempel sche Vus vulais far ina denunzia.
- Ellas procuran per ulteriur agid. Per exempel agid medicinal spezialisà, in'advocata u in advocat u sustegn psicologic.